Svojevrsna pat-pozicija. Tako bi se moglo nazvati ono što se danas dogodilo na zagrebačkom Županijskom sudu gdje se po treći put odlučivalo o zahtjevu USKOK-a da se Milanu Bandiću i osmorici osumnjičenika u aferi Agram odredi istražni zatvor. Jer, sudac istrage Zdenko Posavec svima je odredio istražni zatvor, koji je zatim zamijenjen jamčevinom i mjerama opreza. Problem, prema mišljenju obrane osumnjičenika, leži u činjenici što su sada te jamčevine određene u gotovo dvostrukim iznosima i to u gotovini.

Najveću jamčevinu sud je odredio Bandiću, koji, ako želi izaći na slobodu, na račun suda mora položiti 15 milijuna kuna.

Inače, njegov branitelj Marijan Hanžeković danas je za Bandićevu obranu sa slobode ponudio jamstvo od 22,5 milijuna kuna, što bi, da je prihvaćena, bila najveća do sada ponuđena jamčevina u Hrvatskoj. Na prethodnom ročištu, Bandićevi branitelji ponudili su jamčevinu

od 5,8 milijuna kuna, u vidu hipoteke na stan drugog Bandićeva odvjetnika Krešimira Krsnika. Sud je taj prijedlog tada odbio, uz obrazloženje da je neosnovan. Bandićevi branitelji stoga su danas povećali iznos jamčevine, navevši da je riječ o nekretninama građana, odnosno ljudi koji u ovoj situaciji žele pomoći gradonačelniku, a uz tu ponudu su dostavili i pet elaborata o procjeni vrijednosti nekretnina te su se obvezali da će dostaviti još tri.

No sud je njihov prijedlog odbio te je odredio da će gradonačelnik za obranu sa slobode morati uplatiti milijunski iznos. Osim toga sudac je Bandiću izrekao i mjeru opreza zabrane uspostavljanja ili održavanja veze s više od 100 osoba, koje je USKOK predložio za svjedoke. Uz, to, sud je Bandiću izrekao i mjeru opreza zabrane obavljanja zakonite profesionalne djelatnosti gradonačelnika Zagreba. Ako ova odluka suda bude prihvaćena, nejasno je kako će se te mjere opreza provoditi, budući da Bandić u tom slučaju ne bi smio, primjerice, kontaktirati niti s nekim od svojih najbližih suradnika poput Slavka Kojića.

Još je nejasnije kako bi se provodila mjera zabrane obavljanja gradonačelničke dužnosti, na što je upozorila i Ksenija Krizman, zamjenica ravnateljice USKOK-a, navevši da je gradonačelnik Zagreba osoba koja se bira na slobodnim izborima te da nema zakonskog propisa koji predviđa da sud prekine mandat gradonačelnika. No, sudac istrage se u svojoj odluci očito vodio upitom izvanraspravnog vijeća, koje mu je naložilo da razmisli mogu li se na Bandića i ostale primijeniti mjere opreza. Vijeće se pri tome pozvalo na odluku Ustavnog suda u slučaju Marine Lovrić Merzel, a sudac istrage je uputu poslušao pa je tako i svim ostalim osumnjičenicima izrekao mjere zabrane kontaktiranja sa svjedocima te mjere zabrane obavljanja poslova koje su do sada obavljali.

Inače, USKOK se protivio i određivanju jamčevine za Bandića, navevši da je praktički nemoguće odrediti kolikom imovinom Bandić raspolaže jer osim onog što je prijavio u imovinskoj kartici postoji i imovina koja glasi na druge osobe. Naveli su i da je kod Bandića pretragama nađeno 290.000 kuna i 500 umjetničkih predmeta i slika, što po njima očito znači da zagrebački gradonačelnik ima znatno više imovine no što je poznato.

Sam Bandić kazao je da je od tih 290.000 kuna njegovih samo 35.000, dok ostatak novca pripada njegovu bratu. Što se tiče slika, kazao je da su to pokloni građana, da su okviri na tim slikama vredniji od slika te da te slike svake godine prodaje na aukciji, a novac daje u dobrotvorne svrhe. Hoće li ova odluka suca istrage biti potvrđena, trebalo bi se znati do konca idućeg tjedna, nakon žalbi stranki u postupku te odluke izvanraspravnog vijeća koje će o tim žalbama raspravljati.

>>Afera Agram: Bandić i suradnici ostaju u pritvoru, a Laco na slobodi!

>>Krsnik je za Bandića založio svoj šesterosobni stan